Lämpötilainversio aiheuttaa sankkaa sumua Helsinki-Vantaalla. Ilmatieteen laitoksen meteorologi selittää, miksi ilma on nyt taivaalla lämpimämpää kuin maan pinnalla.

Lämpötilainversio aiheuttaa sumua liki joka puolella Suomea.

Ilmatieteen laitoksen mukaan ilmiö on poikkeuksellisen laaja.

Inversiota käsiteltiin yhdessä Suomen hauskimmista sketseistä.

Sumu peitti myös Tampereen keskustan keskiviikkona. Kyseessä on lentäjäsketsistä tuttu inversio. ANU LEENA KOSKINEN, YLE AREENA

Helsinki-Vantaan lentokenttä on joutunut taistelemaan tavallisesta poikkeavan säätilan kanssa. Lämpötilainversioksi kutsuttu tilanne on aiheuttanut sumua ja sitä kautta lentojen myöhästymisiä keskiviikon aikana.

Asiasta kertoi ensin Ilta-Sanomat.

Ilma pakkautuu ilmakehässä Maan pintaa vasten niin, että se on kaikkein lämpimintä juuri maan pinnalla. Esimerkiksi reittilentojen matkakorkeudessa 10-11 kilometrissä on aina noin 50 astetta pakkasta. Inversiossa on kyse siitä, että lämpimän ja kylmän ilman alue kellahtaa väärin päin.

- Jos katsoo kello 20:n luotausta tänä iltana, niin maan pinnassa lämpö on ollut vajaat miinus kolme astetta. Kun mennään puolen kilometrin korkeuteen, lämpötila on vajaat kolme astetta plussalla, Ilmatieteen laitoksen päivystävä meteorologi Juha Tuomala kertoo Iltalehdelle.

Tuomala sanoo, että lämpötilainversio ei sinällään ole harvinainen ilmiö. Poikkeuksellista on hänen mukaansa se, että inversio on levinnyt niin laajalle alueelle.

- Se ulottuu maan eteläosasta Inarinjärven alueelle.

Inversion seurauksena on tyypillisesti sumu. Tuomala yksinkertaistaa asian niin, että Suomen yllä on tällä hetkellä käytännössä maan pinnalle asti yltävä suuri pilvi.

Sumun poistumisesta ei ole vielä tietoa. Se vaatisi Tuomalan mukaan uusia virtauksia.

- On tosi tuskaista lähteä ennustamaan hälvenemistä. Korkeapaine pysyy muutaman päivän paikoillaan.

- Lapissa virtaustyyppi muuttuu selvästi läntisemmäksi, joten siellä voisi ajatella hälvenemistä, Tuomala arvioi.

Nyt alkoi tulla Las Palmasissa lunta

Nurinkurinen tilanne on tuttu huumorin ystäville.

Viime vuosituhannen loppupuolella Yle esitti Aatami ja Beetami -nimistä sketsisarjaa, jonka yhdessä osassa esiintyi Kummeli-legenda ja bluesmuusikko Heikki Silvennoinen.

Silvennoisen näyttelemä humalainen lentoyhtiön pilotti soitti Välimeren rannoilta vaimolleen. Reissu oli venähtämässä pitkäksi. Ensin selityksenä oli koneen turbiiniin imeytynyt pelikaani, mutta puhelun edetessä mies alkoi puhua säästäkin.

- Ei siinä viä kato mitään. Nyt alkoi nimittäin tulla Las Palmasissa lunta, lentäjä väitti.

- Niin on, mää tiedän. Se on harvinainen ilmiö. Se on sellainen inversio. Et sinä tiedä siitä mitään. Se on näitä meteor-, meterolo-, meteorologisia ilmiöitä.

Vaikean sanan jälkeen lentäjä joutuu tunnustamaan päihtymystilansa.

Sketsi on alkanut elää uutta elämää Youtubessa. Sitä pidetään yhtenä Suomen parhaista huumoripätkistä. Esimerkiksi City-lehti on listannut lentäjän sopertelun kaikkien aikojen Kummeli-huippuihinsa.

Kummeli-ikoni Heikki Silvennoinen tunnetaan myös muusikkona. OSSI AHOLA

Katso videolta tulevan päivän sää:

Klo 06.23 korjattu Tuomalan ensimmäiseen kommenttiin maan pinnalla oleva lämpötila 6-7 plusasteesta vajaaseen kolmeen miinusasteeseen.